ໃນວັນທີ 12 ສິງຫາ 2022 ຢູ່ທີ່ຫ້ອງປະຊຸມພະແນກຊັບພະຍາກອນທຳມະຊາດ ແລະ ສິ່ງແວດລ້ອມແຂວງ ໄດ້ເປີດກອງປະຊຸມຝຶກອົບຮົມການນຳໃຊ້ປຶ້ມຄູ່ມື 2 ສະບັບຂອງສະພາແຫ່ງຊາດ ໃຫ້ແກ່ສະມາຊິກສະພາແຫ່ງຊາດ ແລະ ສະພາປະຊາຊົນແຂວງ ຂຶ້ນໂດຍການເປັນປະທານຂອງທ່ານ ສຸບັນ ສະວະບຸດ ປະທານກຳມາທິການ ວຽກງານສະມາຊິກສະແຫ່ງຊາດ, ໃຫ້ກຽດເຂົ້າຮ່ວມວຂອງທ່ານ ວຽງໄຊ ສີວິໄລ ຮອງປະທານສະພາປະຊາຊົນແຂວງຊຽງຂວາງ, ມີຮອງປະທານສະພາປະຊາຊົນແຂວງຜົ້ງສາລີ, ສະມາຊິກສະພາປະຊາຊົນແຂວງ ປະຈຳເຂດເລືອກ 7 ເມືອງ ຂອງແຂວງຊຽງຂວາງ ແລະ ຜົ້ງສາລີ, ຫົວໜ້າ-ຮອງຫົວໜ້າກົມ, ພະນັກງານຂອງສະພາປະແຫ່ງຊາດ, ພະນັກງານຊ່ວຍວຽກປະຈຳເມືອງ ແລະ ພະນັກງານສະພາປະຊາຊົນແຂວງຊຽງຂວາງເຂົ້າຮ່ວມ.
ເພື່ອເຮັດໃຫ້ການຮ່າງປຶ້ມຄູ່ມື 2 ສະບັບດັ່ງກ່າວຮັບປະກັນຄວາມຖືກຕ້ອງສອດຄ່ອງກັບສະພາບຄວາມເປັນຈິງ ແລະ ສາມາດຈັດຕັ້ງປະຕິບັດໄດ້, ເຮັດໃຫ້ຮ່າງຄູ່ມືດັ່ງກ່າວຂອງສສຊ, ສສຂ ໄດ້ຜ່ານການທາບທາມ, ທົດລອງໃນການນໍາໄປຈັດຕັ້ງປະຕິບັດຕົວຈິງ ແລະ ເປັນການຖອດຖອນບົດຮຽນໃຫ້ດີຂຶ້ນ ແລະ ເພື່ອຢາກໄດ້ຄຳຄິດເຫັນຈາກປະຊາຊົນຜູ້ທີ່ຈະໄດ້ຮັບຜົນປະໂຫຍດຈາກປຶ້ມຄູ່ມືດັ່ງກ່າວ, ເອກະສານທີ່ນຳມາຝຶກໃນຄັ້ງນີ້ມີ: ປຶ້ມຄູ່ມືການພົບປະກັບປະຊາຊົນ ຂອງສະມາຊິກສະພາແຫ່ງຊາດ ແລະ ສະມາຊິກສະພາປະຊາຊົນແຂວງ ແລະ ປຶ້ມຄູ່ມືວຽກງານສາຍດ່ວນ. ໃນທີ່ປະຊຸມບັນດາຜູ້ແທນກອງປະຊຸມໄດ້ມີຄຳເຫັນແລກປ່ຽນເຊິ່ງກັນ ແລະ ກັນ ເປັນຕົ້ນແມ່ນ: ວິທີການລົງພົບປະປະຊາຊົນ, ການແກ້ໄຂບັນດາຄຳສະເໜີຂອງປະຊາຊົນໃນໄລຍະລົງເຜີຍແຜ່, ການແຈ້ງໃຫ້ປະຊາຊົນເຂົ້າຮ່ວມ, ການຈັດຕັັ້ງປະຕິວັດວຽກງານສາຍດ່ວນໃນໄລຍະຜ່ານມາ, ວິທີການຕອບຄຳເໜີຂອງປະຊາຊົນຜ່ານໂທລະສັບສາຍດ່ວນ ແລະ ອື່ນໆ. ນອກນີ້ບັນດາທ່ານສະມາຊິກສະພາປະຊາຊົນແຂວງ ປະຈໍາເຂດເລືອກຕັ້ງເມືອງ ທີ່ໄດ້ຝຶກອົບຮົມ ຍັງຈະຕ້ອງນໍາເອົາບົດຮຽນດັ່ງກ່າວໄປລົງພົບປະປະຊາຊົນຕົວຈິງ.
ສະພາປະຊາຊົນແຂວງຊຽງຂວາງ
ຂ່າວໂດຍ: ນາງ ສຸກສະຫວັນ ອິນທະແສງ